ועדת הפנים ואיכות הסביבה, כנסת 18, פרוטוקול מספר 289, 2010-11-29 11:00

דוד אזולאי: צהרים טובים לכולם.

דוד אזולאי: אני פותח את דיוני ועדת הפנים והגנת הסביבה.

דוד אזולאי: על סדר היום: תקנות למניעת מפגעים (מניעת רעש) (תיקון), התש"ע-2010.

דוד אזולאי: אנחנו כבר קיימנו כמה דיונים על התקנות הללו.

דוד אזולאי: אני מאוד מקווה שהיום זה יהיה הדיון האחרון של התקנות הללו.

דוד אזולאי: בפתיחת הדיון אני רוצה להתנצל בשמו של השר להגנת הסביבה, שהיה אמור להשתתף אתנו בדיון אבל מכל מיני סיבות הוא ביקש שאתנצל בשמו, ואני עושה זאת.

דוד אזולאי: דבר שני, יש פה פניה של מנכ"ל משרד הרווחה, שמבקש להתייחס לכל התקנות הללו.

דוד אזולאי: אני אאפשר לנציגתו, אודיה איפרגן, להתייחס.

דוד אזולאי: את יכולה להציג את הדברים ואחר כך, ניכנס לתוך הדיון.

אודיה איפרגן: אנחנו ראינו אתמול, במקרה, את התקנות האלה, שעולות היום.

אודיה איפרגן: אנחנו לא היינו מעורבים בכל תהליך התקנות, לא הוזמנו לישיבות ואני חושבת שיש צורך לקיים דיון מעמיק.

אודיה איפרגן: אנחנו לא יכולים בהתראה של יום להעביר את כל ההצעה הסדורה אבל חייבים להתייחס לכל הנושא של אנשים עם מוגבלויות, שיש הוסטלים ומעונות שמטפלים בהם, ואי אפשר להחיל את אותה תקנה שחלה על הציבור גם על הוסטלים.

אודיה איפרגן: חייבים לתת התייחסות ולכן, היינו רוצים שלנושא הזה תהיה דחייה ויערך דיון נוסף בוועדה, שייתן מענה על כך שלא ייתכן אם חוסה או אדם פגוע משמיע רעש שהוא מעבר לסביר בשעות האלה, מה שיכול לקרות, כמובן שכל ההשתדלות צריכה להיעשות אבל עדין, התקנות האלה, על פי התיקון, אפילו מדובר בהחרפה של הגדרת המגורים כך שבאמת, כל שכן שגם כך יש לא מעט שכנים שלא שמחים שיש בשכנותם הוסטלים כאלה, יכולים לנצל את התיקון הזה ואת התקנות האלה ולפעול כנגד ההוסטלים.

אודיה איפרגן: חייבים לתת התייחסות מיוחדת בחוק כפי שניתנה התייחסות והחרגה למוסדות חינוך.

אודיה איפרגן: שוב, צריכים לשבת ולהציע את הנוסח המדויק שמתייחס לאנשים עם מוגבלויות, לאנשים עם הפרעות, כך שתהיה הגנה או שלא תחול התקנה עליהם בהקשרים המסוימים.

אודיה איפרגן: אנחנו נבוא בדברים עם הוועדה לגבי נוסח מדויק אבל ודאי שאי אפשר להעביר את זה כך, בלי התייחסות, ושם לעיל את כל מטרת החוק של שוויון זכויות לאנשים עם מוגבלות, הרצון לשלב אותם בקהילה וחייבים לתת את ההתייחסות הנדרשת אליהם.

דוד אזולאי: תודה רבה.

דוד אזולאי: גברתי, אני מודה לך ואני רק רוצה להסב את תשומת לבך שזה לא הדיון הראשון, זה הדיון החמישי.

אודיה איפרגן: אנחנו לא הוזמנו, אדוני.

דוד אזולאי: סליחה, אנחנו מזמינים, ולגבי תקנות, אני לא הכתובת.

דוד אזולאי: הכתובת זה המשרד להגנת הסביבה ויושבים פה הנציגים שלו.

דוד אזולאי: את תוכלי להפנות אליהם את כל השאלות שלך.

דוד אזולאי: אני, עם כל הכבוד, לא מתכוון לעצור את הדיונים עכשיו.

דוד אזולאי: אם זה היה דיון ראשון, אז הייתי אומר בסדר, בואו נמתין ונראה.

דוד אזולאי: מדובר בחמישה דיונים, איפה הייתם?

אודיה איפרגן: על אחת כמה וכמה, אדוני.

אודיה איפרגן: אם זה לא מובא לתשומת ליבנו - -

דוד אזולאי: איך גיליתם את זה אתמול?

דוד אזולאי: חמישה דיונים קודם לכן לא ידעתם שמתקיימים דיונים בוועדה?

אודיה איפרגן: לא, לא ידענו.

דוד אזולאי: בבקשה.

הדס פיקסלר: אני מהמשרד להגנת הסביבה.

הדס פיקסלר: אנחנו קיבלנו פניה ממשרד הרווחה, והשבנו שהתיקון בהקשר הזה לא משנה את המצב החוקי הקיים, גם אם התקנות - -

אודיה איפרגן: התשובה מאתמול.

הדס פיקסלר: בסדר.

הדס פיקסלר: אם נשים דברים על דיוקם, אתמול פנה אלי מישהו ושאל למה הוא לא קיבל תשובה לפניה שלו מאוגוסט.

הדס פיקסלר: זאת אומרת, זה מישהו מהלשכה המשפטית שלכם, שידע על התקנות כבר באוגוסט.

הדס פיקסלר: באוגוסט הייתי בחופשה וכנראה המייל היה מלא, אז אמרתי לו: אשיב לך אתמול, ועניתי אתמול.

הדס פיקסלר: זה לא נכון שהמשרד לא ידע על התקנות.

הדס פיקסלר: אני השבתי ואשיב שוב: המצב החוקי גם היום, נגיד שאין תיקון לתקנות.

הדס פיקסלר: כבר היום אסור לגרום רעש באמצעות שירה, נגינה, צעקה וכדומה, בין 2 ל-4 ואחרי השעה 11 בלילה.

הדס פיקסלר: המצב הזה לא משתנה.

הדס פיקסלר: היו להם כל מיני טענות שאנשים יועמדו לדין וכדומה.

הדס פיקסלר: התקנות בתוקף משנת 1992, מזה 18 שנה ונאכפות.

הדס פיקסלר: זאת אומרת, אם עד היום לא היתה בעיה מיוחדת לגבי הוסטלים, אני לא חושבת שעכשיו תהיה.

הדס פיקסלר: אין לזה שום קשר לתיקון המוצע כרגע לוועדה.

הדס פיקסלר: בוודאי אנחנו לא מדברים על לתקן את התקנות אחורה ולהרע את המצב.

הדס פיקסלר: האיסור היה קיים, הסתדרו אתו יפה ואין סיבה לבוא בדברים עכשיו, בטח שזה הדיון החמישי, כמו שאדוני אמר.

אודיה איפרגן: אדוני, אני רק רוצה לדייק: הנושא של בנין מגורים עבר שינוי משמעותי.

אודיה איפרגן: קודם היה מדובר בתקנות הקודמות, בסעיף 3(3),בבניין שיש בו יחידות מגורים.

אודיה איפרגן: עכשיו מדובר על בנין מגורים סמוך וזה מאוד משמעותי להוסטלים כי לרוב הם לא בבנייני מגורים.

אודיה איפרגן: הם לרוב בוילות פרטיות ונכון שיש שם איזה שהוא סעיף שמדבר על מבנה שהחלונות סגורים אבל לא הכוונה לבנין מגורים כי עובדה שיש התייחסות ספציפית לגבי בניין מגורים.

אודיה איפרגן: עכשיו מדובר על כל מקום מגורים סמוך, וזה מרע באופן מאוד משמעותי את כל הנושא הזה ושוב אני אומרת, זה יכול לשמש בוודאי שהנורמה צריכה להיות לשמור על שקט, וזה ממילא  משתדלים לשמור.

אודיה איפרגן: החשש שלנו שיעשו שימוש בזה, שזו לא המטרה שלשמה נוצר החוק, לפגיעה בהוסטלים, וחייבים לתת על זה את הדעת.

אודיה איפרגן: אנחנו מבקשים לקיים דיון נוסף בענין, ולגבי הנושא הזה להביא את ההצעה המפורטת שלנו על מה יחול ועל מה לא יחול.

הדס פיקסלר: המצב החוקי היום אומר שאסור לגרום את הרעש הזה תחת כיפת השמיים.

הדס פיקסלר: בכל מקום שהוא לא תחת כיפת השמיים, וכתוב: ואם לא סגור מכל צדדיו כלפי חוץ או שהדלתות, החלונות או הפתחים האחרים אינם סגורים כולם.

הדס פיקסלר: בנוסף, נאמר גם על בנין שיש בו יחידות מגורים.

הדס פיקסלר: זאת אומרת, גם היום, אם ישנו הוסטל או כל מקום כזה שנמצא בבית פרטי והחלונות שם פתוחים והדלתות פתוחות וזה גורם לרעש ולמטרד לשכנים, גם היום זה אסור ואין פה שום שינוי במובן הזה.

אודיה איפרגן: הדגש לגבי מגורים פה שונה, אחרת בשביל מה היה צריך בנין מגורים בכלל?

הדס פיקסלר: מבחינתנו, גם קודם אסור היה לגרום רעש בין 2 ל-4.

הדס פיקסלר: אין בזה שינוי וכבר הסברתי את זה.

קרן גאייר כהן: אני מאלו"ט – האגודה הלאומית לילדים אוטיסטים.

קרן גאייר כהן: בעת האחרונה אני עדה להמון בעיות של תושבים שמפעילים ומשתמשים בתקנות, ולא מאפשרים לנו לשכור מקומות שיאפשרו לנו לפתוח הוסטלים.

קרן גאייר כהן: אני חושבת שמצב כזה ייתן ייתר תוקף לאפשרות של אנשים להתנגד.

קרן גאייר כהן: חבל מאוד שמדינת ישראל, שהתקדמה צעד מאוד משמעותי לשלב את בעלי המוגבלויות בקהילה, מחזירה אותנו למצב שהוא לא בשליטתנו.

קרן גאייר כהן: זה אנשים, ואנחנו עושים את מיטב המאמצים כדי למנוע רעש אבל הכל במגבלות האפשר.

דוד אזולאי: אני מצטער, אבל עם כל הרצון אני לא יכול לעצור כרגע את הדיונים בגלל שלא עקבתם אחרי כל הדיונים, ואתם דורשים ממני כרגע להפסיק דיונים כאשר אנחנו ממש לקראת הסוף.

דוד אזולאי: זה לא בא בחשבון.

דוד אזולאי: אני מבקש שאתם, משרד הרווחה, תשבו יחד עם המשרד להגנת הסביבה ואם יש דברים שנראים לכם שבנפשכם הדבר הזה, שזה באמת גורם להפרעה, תנסו להגיע לאיזה שהוא נוסח ויעשו תיקונים לתקנות.

דוד אזולאי: אני לא יכול להפסיק את הדיונים עכשיו.

דוד אזולאי: אנחנו כבר אחרי 5 דיונים וזה לא בא בחשבון, עם כל הכבוד.

דוד אזולאי: לפני שאני ממשיך את הדיון, נמצאים פה אתנו תלמידים מתיכון "מור", מכבים-רעות.

דוד אזולאי: אני מברך אתכם בברכת "ברוכים הבאים".

דוד אזולאי: כדי להכניס אתכם לעניינים, אנחנו עוסקים היום בדיון שנקרא "תקנות למניעת רעש".

דוד אזולאי: כולנו סובלים מזה והמשרד להגנת הסביבה הכין סדרה של תקנות כדי למנוע את הרעש שאנו עלולים לסבול ממנו, ואנחנו כרגע מאשרים את התקנות האלה.

דוד אזולאי: אני עובר, בהמשך לדיונים שהיו כאן, לתקנה מס' 3 בענין עמדת המשרד על האירועים הציבוריים.

הדס פיקסלר: בעקבות הישיבות הקודמות שהיו בוועדה, ישבנו גם עם מרכז השלטון המקומי וגם עם איגוד לשכות המסחר, שביקשו לשבת אתנו.

הדס פיקסלר: הם ביקשו שהשעות שבהן יכול להתקיים אירוע ציבורי יישארו עד השעה 11 בלילה ולא עד השעה 10, כמו שהצענו לתקן.

הדס פיקסלר: בנוסף, הם הציעו שתהיה אפשרות לראש רשות מקומית סמכות לאשר עד מספר מסוים של אירועים בשנה, שאותם יהיה אפשר לקיים עד שעות מאוחרות יותר, כמדומני עד אחת וחצי בלילה.

הדס פיקסלר: אנחנו העברנו את זה לשר, אנחנו המלצנו שניתן לשקול הסדר דומה ובאמת השר ראה את זה בחיוב.

הדס פיקסלר: לא קיבלנו החלטה סופית לגבי כמה אירועים בדיוק יהיו בשנה - -

דוד אזולאי: אני אקל עליכם בענין הזה.

דוד אזולאי: בואו נקבע שיהיו 12 אירועים בשנה, שיסתיימו בשעה אחת בלילה.

הדס פיקסלר: עד 12 אירועים.

דוד אזולאי: הם לא חייבים לקיים את כל האירועים.

דוד אזולאי: מקובל עליכם?

קריאות: מקובל.

דוד אזולאי: אנחנו מתקדמים לתקנה 6, לגבי הנושא של פינוי אשפה.

דוד אזולאי: מרכז השלטון המקומי או שנשמע קודם את עמדת המשרד להגנת הסביבה.

הדס פיקסלר: אני גם אומר על מה דיברנו בדיונים.

הדס פיקסלר: הכל העברנו להחלטת השר היות שכפי שאדוני יודע, הוא מצוי אישית בנוסח התקנות.

הדס פיקסלר: בישיבה שהיינו ביקש מרכז השלטון המקומי להשאיר את התיקון שאנחנו, כמשרד,  הצענו לתקנה 6. זה מופיע בסעיף 6(א): "פריקה, טעינה וטלטול של מכלי אשפה".

הדס פיקסלר: הם ביקשו לא להכניס את תקנת משנה (ב), שנוגעת לאיסור גורף בלי קשר לרעש מטלטול מכלים, לאיסור גורף על הפעלה של רכב לאיסוף אשפה ומטאטאת דרכים, וגם את זה השר הסכים לשקול בחיוב ולהיענות לבקשה של מרכז השלטון המקומי.

דוד אזולאי: את מדברת על סעיף 6(ב)?

הדס פיקסלר: כן.

הדס פיקסלר: נאמר: "לא יפעיל אדם באזור מגורים...

הדס פיקסלר: רכב לאיסוף אשפה, מטאטאת דרכים או כיוצא באלה".

דוד אזולאי: אתם מורידים את זה מהתקנות?

הדס פיקסלר: כן.

הדס פיקסלר: אני רק אציין שלא אנחנו הצענו את זה.

ניצן הורוביץ: של מי היתה ההצעה?

הדס פיקסלר: של הייעוץ המשפטי של הוועדה.

כפיר כהן: מקובל עלינו, אדוני.

דוד אזולאי: הם מקבלים את סעיף 6, בהורדת סעיף (ב).

גלעד ארדן: אני רוצה להגיד שככל שסעיף קטן (ב) יורד מהנוסח, המצב יישאר שחלק גדול מהרשויות המקומיות ימשיכו לאסוף אשפה גם בשעות הלילה מכיוון שיש להם היום חוקי עזר שמאפשרים להם את זה, כמו למשל בעיריית תל-אביב, שיש פטור לעובדי העירייה מהסעיף הזה.

גלעד ארדן: לכן, המצב לא ממש ישתנה מהמצב היום, אם זאת כוונת המשרד.

דוד אזולאי: נציג השלטון המקומי, בבקשה.

רובי זלוף: אני סמנכ"ל העירייה לתפעול בעיריית תל-אביב יפו.

רובי זלוף: אנחנו מקבלים את הענין, אין אפשרות אחרת.

רובי זלוף: הסברנו את זה למשרד להגנת הסביבה, הגדרנו את זמן פינוי האשפה.

רובי זלוף: רק בתל-אביב יפו יש מעל 50 אלף מיכלונים.

רובי זלוף: אם כל המשאיות יתחילו ב-7 בבוקר לעבוד או בחלקים מסוימים של העיר, דרגת הזיהום תעלה, תהיה בעיה של תנועה.

רובי זלוף: העיר לא מסוגלת לייצר מהלך של פינוי אשפה תקין, שלא יפגע ברמה התברואתית של העיר אם לא נאמץ את מה שכרגע יצרנו בתיקון, שלא יגבילו אותנו בשעות העבודה.

ניצן הורוביץ: אגב, פה כתוב 6, אתה אמרת 7.

גלעד ארדן: אפשר לפנות גם בערב, לא חייבים ב-7 בבוקר.

דוד אזולאי: בעצם פינוי האשפה יהיה לאורך הלילה, מ-10 בלילה ועד 6 בבוקר - -

רובי זלוף: בחלקים מסוימים.

רובי זלוף: כבר היום הקטנו את פינוי האשפה בשעות האלה.

רובי זלוף: צריך להבין שגם מבחינתנו אין רצון להגדיל פינויי לילה אלא יש רצון להגדיל פינויי יום, זה אינטרס שלנו אלא ש יש לזה משמעות גדולה מאוד על העיר עצמה.

רובי זלוף: בכל עיר, בכל רשות, העלויות יותר גדולות וכולי.

רובי זלוף: לכן, אין שום ענין לייצר פינוי שהוא יהיה שלא בשעות היום.

דוד אזולאי: אם כך, מה שכתוב כאן, בסעיף 6, מקובל על השלטון המקומי אז נשאיר אותו כמות שהוא.

דוד אזולאי: נוריד את סעיף (ב).

דוד אזולאי: אני עובר לתקנה 10 בענין האזעקות ברכבים.

דוד אזולאי: דיברנו בישיבה הקודמת שכאן נקבע שזה יהיה לטווח של 6 שנים, נכון?

הדס פיקסלר: אני חשבתי שאנחנו הצלחנו לשכנע את הוועדה בכך שהתחולה של התקנה שמדברת על אזעקה ברכב קיים היא גם כך מאוחרת, היא 4.5 שנים מיום פרסום התקנות, ואנחנו חשבנו שזה סביר בפרק זמן כזה להוציא את מערכת האזעקה הקולית, במידה ויש כזאת ברכב.

הדס פיקסלר: זה פרק זמן ארוך מאוד, זה כמעט 5 שנים.

שמואל מלכיס: אני מחברות הביטוח.

שמואל מלכיס: אני חושב שזו תקנה שהציבור לא יוכל לעמוד בה ואני חוזר על דברים שאמרתי בפעם הקודמת: הציבור, עד הכניסה לתוקף של התקנות האלה, ברובו נאלץ בעקבות דרישות של חברות הביטוח, שהיו מעוגנות בתעריפי הביטוח שאושרו על ידי הפיקוח על הביטוח, התקינו אמצעי אזעקה לרכב ואנחנו, בהסכמה, אחרי דיונים רבים שקיימנו עם המשרד להגנת הסביבה ודיונים פנימיים רבים שעשינו באיגוד חברות הביטוח ובהשתתפות חברות הביטוח, למרות שהיה קשה לנו מאוד ליצור הסכמה בין החברות לנושא הזה, כי החברות לא חייבות לפעול על פי מה שהאיגוד קובע.

שמואל מלכיס: בסך הכל רצינו להגיע להסכמה והחברות הסכימו שרכבים חדשים, לא תידרש מהם יותר התקנה של אמצעי מיגון.

שמואל מלכיס: אבל הדרישה שברכבים שהתקינו על פי דרישה של חברות הביטוח ובעלי הרכב שלמו כסף טוב להתקין אותן, לאחר 4 או 4.5 שני יאלצו להסיר את המיגון על הרכב - -

דוד אזולאי: אדוני, הגענו לפשרה שזה יהיה ל-6 שנים, ואני חושב שזה זמן סביר.

שמואל מלכיס: אני חושב שגם 6 שנים זה לא סביר.

שמואל מלכיס: זו פגיעה בציבור, וזו פגיעה לא הוגנת כי אנשים נדרשו להתקין ועכשיו הם נדרשים להוציא הוצאה נוספת בשביל להסיר אותה.

שמואל מלכיס: אני חושב שבהדרגה הנושא הזה פשוט ייעלם כי בדרך כלל חברות הביטוח לא מבטחות רכבים מעל 10,12 שנה.

שמואל מלכיס: כלומר, בהדרגה לא תהיה דרישה כזאת ואנשים, גם אם האזעקה תצא מכלל פעולה, לא יתקנו אותה.

דוד אזולאי: אנחנו כבר היום כמעט ולא מוצאים הרבה רכבים עם אותה מערכת אזעקה, שאדוני מדבר עליה.

דוד אזולאי: תוסיף מכניסת התקנות לתוקף עוד 6 שנים.

דוד אזולאי: אני חושב שזה זמן סביר שהנושא הזה לא יראה בנוף ארצנו.

שמואל מלכיס: אם זאת ההחלטה שלכם, סביר להניח שקטונתי מלשנות אותה אבל אני חושב - -

דוד אזולאי: אני עצמי הייתי מעורב מול השר בענין הזה כדי לבוא לקראת אותם אנשים שאדוני מדבר עליהם, והגענו לסיכום של עד 6 שנים, שזה בהחלט זמן סביר.

דוד אזולאי: הייתי מציע לכם שגם אתם תצטרפו לסיכום הזה.

שמואל מלכיס: לעניות דעתי, זו תקנה שהציבור לא יבצע אותה.

שמואל מלכיס: אני לא מאמין ואני חושב שאף אחד בשולחן הזה לא מאמין שאנשים שיש להם אמצעי מיגון ילכו מרצונם הטוב לאיש מקצוע, לאלה שמתקינים אמצעי מיגון, ויבקשו ממנו שיסיר את אמצעי המיגון כולו או אם באותם מקרים שמבחינה טכנית קיימת אפשרות להפריד בין המיגון שקיים באוטו לבין האזעקה, כי בדרך כלל מערכת הגנה כוללת מספר מרכיבים והאזעקה היא רק חלק ממנה, ויבקשו תמורת תשלום שיסירו את אמצעי המיגון.

שמואל מלכיס: לכן, אני חושב שהוועדה צריכה לחשוב על זה שגם חקיקת משנה צריכה להיות כזאת שהציבור יעמוד בה.

שמואל מלכיס: לעשות חקיקה שנשמעת יפה, ואני בעד מניעת רעש וזה רעיון טוב ויפה, שמים מכשול בפני עיוור.

שמואל מלכיס: אנשים לא יעשו את זה ובסך הכל,  הטינה כלפי חברות הביטוח תהיה גדולה כי הרי חברות הביטוח הן שדרשו להתקין את אמצעי המיגון ועכשיו, על פי חוק, הם נדרשים להסיר אותם.

דוד אזולאי: תפנו אותם כלפי המשרד להגנת הסביבה, ואז הטינה תהיה להגנת הסביבה.

קריאה: צריך לזכור שבדרך כלל מדובר ברכבים ישנים, שנפלטו מהביטוח.

דוד אזולאי: אנחנו מדברים רק על רכבים ישנים - -

קריאה: אבל הרבה פעמים האמצעי היחיד שמגן על הרכב, לגבי רכב ישן, הוא מערכת האזעקה שנותרה ברכב כי הרכב כבר לא מבוטח.

קריאה: אז גם להכריח את אותו אדם ללכת ולבטל את האמצעי היחיד שנותר לו כדי להגן על הרכוש הדל שלו, כי מדובר ברכבים הישנים - -

ניצן הורוביץ: אתה חושב שמערכת אזעקה מגינה על הרכב או רק מטרידה את השכנים?

שמואל מלכיס: בהחלט כן.

שמואל מלכיס: גנב מזדמן - -

דוד אזולאי: אם תרצה, נוכל לפנות למשטרה ונבקש מהם שיאמרו לנו כמה רכבים נגנבו למרות שהיתה להם מערכת אזעקה.

חיים פדלון: אפשר להסתפק רק לא להפעיל או לנטרל אותה, בלי לפרק את מערכת האזעקה.

שמואל מלכיס: אבל היא כוללת כמה מרכיבים.

שמואל מלכיס: הוא צריך לנטרל רק את הרעש?

שמואל מלכיס: מי יודע לעשות את זה מבחינה טכנית?

שמואל מלכיס: אף אחד.

חיים פדלון: לא, זה לא מסובך.

דוד אזולאי: תודה רבה.

דוד אזולאי: בענין הזה אנחנו קובעים שרכבים חדשים מכאן ואילך, מיום פרסום התקנות.

דוד אזולאי: לגבי רכבים ישנים - עד 6 שנים נאפשר את זה.

דוד אזולאי: אחרי 6 שנים לא נוכל לאשר את זה.

עמנואל ויזר: אני מלשכת עורכי הדין.

עמנואל ויזר: שאלה: האם אין צורך לטפל בו גם בתקנות התעבורה?

עמנואל ויזר: להגביל את ההמצאות של המערכת הזאת בכלי רכב?

הדס פיקסלר: אנחנו העברנו את התקנות למשרד התחבורה ולא היו להם הערות בענין הזה.

ניצן הורוביץ: אדוני, יש פה טענות בענין הזיקוקים מצד הנוגעים בדבר, שלא באמת התייעצו אתם, לא שמעו אתם.

ניצן הורוביץ: מדובר פה בענף לא קטן - -

דוד אזולאי: הם היו פה בכל הדיונים, הם הביעו עמדה בכל הדיונים ונדמה לי, שביקשתי שהמשרד להגנת הסביבה יישב אתם.

הדס פיקסלר: ישבנו אתם.

דוד אזולאי: אז בענין הזה אני חושב שמיצינו את כל האפשרויות.

דובר: בענין הזיקוקים, אפשר אדוני היושב ראש?

דובר: רציתי לציין שאכן בישיבה האחרונה אדוני בהחלט ביקש מהמשרד להגנת הסביבה לשבת עם נציגי ענף הזיקוקים באיגוד לשכות המסחר.

דובר: אכן התקיימה פגישה אחת בלבד, שלא מוצתה.

דובר: הלכה למעשה החברים מרגישים שבמחי יד ענף שלם הולך להיעלם מהשטח.

דובר: אני חושב שהציפייה הטבעית של החברה במדינת ישראל, הן באירועים ציבוריים, הן באירועים חברתיים, הן באירועים פרטיים, להשתמש בזיקוקי דינור כדרך של הבעת שמחה ודרך התנהגות שמקובלת בעולם כולו, לגדוע את הרעיון הזה לחלוטין, והתקנות האלה גודעות לחלוטין את הרעיון והאפשרות לשימוש בזיקוקי דינור במסגרת אירועים חברתיים ואירועים ציבוריים.

דובר: אני לא חושב שהדיון מוצה.

דובר: נמצא כאן גם יושב ראש הענף לצידי, שיכול להעיד על כך.

דובר: אדוני, הוועדה עלולה במחי יד לגרום גם לפיטורין של הרבה מאוד עובדים, גם לגדיעה של ענף כלכלי, רציני, במדינת ישראל, מבלי שמוצה הדיון הלכה למעשה.

ירון מור: אם יורשה לי, אדוני, בדיון האחרון, ב-12.7.

ירון מור: כשהיינו כאן, בכנסת, קבענו שניפגש.

ירון מור: מאז נעשו ניסיונות רבים בענין ואחרי כחודש וחצי נערכה פגישה של כ-25 דקות.

ירון מור: לא מוצה שום דבר.

ירון מור: אתמול, אחרי בקשות חוזרות ונשנות, עשרות מיילים למחלקה, נקבעה פגישה לאתמול.

ירון מור: אתמול בבוקר, בדרך לפגישה, קיבלנו הודעה שאלה שאנחנו אמורים להיפגש אתם חולים, גם היום הם לא הופיעו כאן.

ירון מור: יש לנו הצעה קונקרטית - -

דוד אזולאי: מה, עד אתמול לא היה כל דיון אתכם?

ירון מור: היה דיון של רבע שעה - -

הדס פיקסלר: - -

ירון מור: סליחה, היה דיון של מספר דקות אצלם.

ירון מור: אני לא יודע אם זה 17 דקות או 22 דקות.

ירון מור: גברתי, תסלחי לי, לא היית שם וזה היה קצת מבזה להגיע ולשבת בדיון כזה.

ירון מור: שלחנו מסמכים לוועדה, ביקשנו בעשרות מיילים פגישות עם הוועדה, עם האנשים המקצועיים בוועדה, עם הגברת מרגריטה רוגינסקי ועם דוקטור סטיליאן - -

גלעד ארדן: עם המשרד, לא עם הוועדה.

ירון מור: עם המשרד.

ירון מור: גורמי המקצוע שאתם הפניתם אותנו אליהם, היתה ישיבה אחת אתם.

ירון מור: יש לנו הצעה קונקרטית לענין הזה, במקום להרחיק את הזיקוקים מבתי המגורים, לבוא ולהוריד את כמות הרעש בזיקוקים.

ירון מור: שיגדירו לנו מה רוצים מהחיים שלנו - -

דוד אזולאי: יש אפשרות כזאת?

ירון מור: בוודאי שיש אפשרות כזאת.

ירון מור: בתקינה יש היום תקן אירופאי ואנחנו עובדים לפיו.

ירון מור: רוצים להחמיר עם התקן האירופאי?

ירון מור: תגידו לנו כמה דציבלים, מאיזה מרחק, לכמה זמן מותר לנו לעשות את הזיקוקים, וזה מה שאני טוען מהרגע הראשון.

ירון מור: אף אחד לא מוכן לתת לנו מספר.

ירון מור: תנו לנו מספר, אנחנו נעמוד בזה.

חיים פדלון: אי אפשר לאכוף את זה.

משה גרבר: אז שלא יהיו זיקוקים במדינת ישראל?

משה גרבר: יושבים כאן ילדים, נוער, שמצפים מחר בבוקר לראות זיקוקים ביום העצמאות, גם זה אי אפשר?

קריאות: ביום העצמאות אפשר.

ירון מור: חברים, יש זיקוקים שאנחנו יכולים לקבוע את רמת הרעש לפי תקינה ולעשות אותם בבתי מגורים ברדיוס נורמאלי.

דוד אזולאי: סלח לי, מי ששומע אותך כאן חושב שאנחנו הולכים לאסור לגמרי את הפעלת הזיקוקים.

דוד אזולאי: לא כך הוא.

דוד אזולאי: אני מציע לך שגם אם תגיד את חצי הכוס המלאה תגיד שבכל זאת יש מקומות ויש מצבים שאפשר להפעיל את הזיקוקים.

ירון מור: נכון, אבל לא ברדיוס של קילומטר.

ירון מור: אם אני עומד באתר הפעלה ברדיוס של קילומטר, לצערי הרב המדינה שלי לא מספיק רחבה, וזה סוגר לי שלושת רבעי מבתי העסק במדינה הזאת.

דוד אזולאי: אבל מה אומרים לך?

דוד אזולאי: שלא תעשה את זה במקומות מגורים.

דוד אזולאי: זה מפריע, זה גורם רעש, אז אמרו - -

ירון מור: אני מוכן להוריד את הרעש, תגידו לי כמה רעש.

ירון מור: שבו אתי, תגידו לי: זה בסדר, כמה רעש להוריד.

ירון מור: תקבעו בתקינה 50 דציבל?

ירון מור: אני אביא זיקוק שלא עובר 50 דציבל.

ירון מור: זה עובר בדיקות של מכון התקנים, של מעבדות בחו"ל, נבדוק את זה ולא נכניס לאירועים פרטיים זיקוקים מעל 50 דציבל.

דוד אזולאי: תגובה של המשרד להגנת הסביבה.

הדס פיקסלר: מה שנמסר לי על ידי אנשי המקצוע באגף מניעת רעש אצלנו זה שהם אכן קיבלו את החומר המקצועי וישבו עם הפונים, ולפי החישוב שהם ערכו ועל סמך הזיקוקים הפחות רועשים והנתונים שהציגו האדונים הנכבדים פה, התוצאה של החישובים היתה שאלף מטר הוא המרחק המתאים גם כאשר מדובר בזיקוקים מופחתי הרעש.

ירון מור: זאת בדיחה מכיוון שכשישבנו אתם הם שלחו לנו פקס עם המספרים, ויש אצלנו את המייל הזה.

ירון מור: הם שלחו גם בפקס וגם במייל, שהחישובים שנעשו נעשו לפי בדיקות שנעשו בשנות ה-50 בצבא על ירי מרגמה.

ירון מור: חבל שהם אינם כאן כדי להגיד לך שזה באמת נעשה כך, ואין השוואה בין אחד לשני.

אמיר אליהו: אדוני היושב ראש, אני חבר הנהלה בחטיבת הזיקוקים, איגוד לשכות המסחר.

אמיר אליהו: אני יושב פה בחמישה דיונים ואני שומע את כל מה שנאמר.

אמיר אליהו: ישבנו עם האדונים הנכבדים מהמשרד להגנת הסביבה.

אמיר אליהו: נקבעו פה 1000 מטר בצורה די שרירותית.

אמיר אליהו: זיקוקים יש אלפי סוגים.

אמיר אליהו: אני ואדון ירון מומחים לחבלה ולחומרי נפץ.

אמיר אליהו: הם הביאו לנו מסמך שמדבר על מרגמה.

אמיר אליהו: סתם, לידע כללי, יש הרבה סוגים של אבקות שריפה.

אמיר אליהו: במרגמה יש אבק שריפה רגיל, דו בסיסי או תלת בסיסי.

אמיר אליהו: בזיקוקים יש אבק שריפה שחור.

אמיר אליהו: כמות הגזים והלחץ לא אותו לחץ.

אמיר אליהו: הסוגים הם באלפים.

אמיר אליהו: כשקובעים 1000 מטר, הייתי רוצה לקבל נתון מדעי שאומר על מה הם בדקו, על מה הם הסתמכו באמירה הזאת.

אמיר אליהו: 1000 מטר, אנשים יצטרכו לראות את הזיקוקים עם משקפת וזה לא סביר, לא מידתי, לא הגיוני.

אמיר אליהו: כל מה שרצינו הוא שלא יפגעו בחירות הפרט בלי לתת לנו את זכות הטיעון הטבעית לטעון את הדברים שלנו באוזניהם.

אמיר אליהו: שיתנו לנו נתון מדעי שנוכל לעבוד אתו, שנוכל להגביל את עצמנו על מנת לא לפגוע בציבור.

אמיר אליהו: אין לנו שום אינטרס.

אמיר אליהו: אנחנו באים לספק הנאה.

אמיר אליהו: יתרה מזאת, אנחנו יבואנים של מייבאים רק אמצעים אזרחיים - -

משה ארז: לא תמיד הנאה, גם חרדה לפעמים.

משה ארז: בתקופת הפיגועים הבהלתם חצי מדינה והיה צריך לאסור שימוש שתמכרו בכלל.

משה ארז: סבלנו מזה מספיק.

משה ארז: הבהלתם משפחות שלמות.

אמיר אליהו: אדוני, אני לא הפרעתי לדבריך, תן לי את זכות הדיבור, לא סיימתי את דבריי.

אמיר אליהו: תודה.

אמיר אליהו: יתרה מזאת, כשאתה אומר "אתם" אתה מכליל ומטיל דופי בענף שלם.

אמיר אליהו: אנחנו, ברגע שיגבילו אותנו, אנחנו לא יבואנים שמייבאים רק לתחום האזרחי, אנחנו מייבאים לתחום הביטחוני.

אמיר אליהו: כתוצאה מכך, לא יהיה לנו שווה לייבא יותר.

אמיר אליהו: אנשים שיכולים לקנות את זה בכל מקום בעולם, בחנות מכולת, ולהפעיל למטרות הנאה מגיל 18 ומעלה, פה יש רק מספר מסוים של בעלי רישיונות, שעומד ב-10 חוקים שונים שהוא אמור לעמוד בהם.

אמיר אליהו: יחד עם זאת, מגבילים אותנו, סוגרים לנו מקצוע שלם ואף אחד לא נותן על זה את הדעת שבאים לי דוקטורים מכובדים ואומרים: 1000 מטר על מרגמה בצבא.

אמיר אליהו: באמת, מה זה?

אמיר אליהו: זה מקום מכובד.

אמיר אליהו: אני מגיע לכנסת ישראל ומדברים אתי על ציוד צבאי ולא על המקצוע שאני עוסק בו.

אמיר אליהו: כתבו "נפצים".

אמיר אליהו: נפצים זה נפצי חבלה.

אמיר אליהו: ראיתם מישהו שמפעיל נפץ חבלה בחתונה?

אמיר אליהו: אני יושב פה ואני לא יודע מה הולך.

אמיר אליהו: זה לא מתאים למקום מכובד לבוא עם נתונים לא מדויקים, לא מדעיים ולטעון טענות כאלה, לפסול לנו עיסוק שלם, לפגוע בביטחון המדינה בכך שלא נוכל לייבא אמצעים צבאיים גם - -

ניצן הורוביץ: יש לך הצעה קונקרטית?

אמיר אליהו: כן.

אמיר אליהו: הייתי רוצה שישבו אתנו מהמשרד להגנת הסביבה כדי להתאים את עצמנו לדרישות המערכת.

דוד אזולאי: ישבו אתכם.

אמיר אליהו: לא ישבו אתנו בצורה רצינית.

ירון מור: ישבו אתנו מספר דקות, נתנו לנו נתון ובזה נגמר הסיפור.

ירון מור: ואז אנחנו מנסים לשבת אתם, עשרות בקשות לשבת אתם וכל פעם יש סיבה אחרת, פעם חופש, פעם חולים, פעם לא יכולים.

ירון מור: נקבעה פגישה לאתמול, שני האנשים המכובדים חולים ואני מאחל להם החלמה מהירה, אז לא ישבו אתנו.

ירון מור: ישבו אתנו מספר דקות ובזה נגמר הסיפור.

אמיר אליהו: אדוני היושב ראש, אתה תסכים אתי שכל אדם רוצה לשמור על החירות של חברו ושלא יפגעו בחירות שלו.

אמיר אליהו: זה מה שלמדנו בשיעורי אזרחות בבית הספר היסודי.

אמיר אליהו: אני מבקש שיתנו לנו את זכות הטיעון הטבעית, שמגיעה לכל אדם בהיותו אדם, לטעון את טענותינו - -

דוד אזולאי: אני רוצה להפנות את תשומת לבך לפרוטוקולים של כל הדיונים.

דוד אזולאי: אני חושב שלא היה דיון שלא קיבלתם רשות לדבר והבעתם את הדברים בצורה הטובה ביותר.

דוד אזולאי: אני אחזור על מה שאמרתי קודם, רבותי, אני מפנה את כולם לתקנה מספר 8. יש עדין מקום להפעלת זיקוקי דינור בתוך מדינת ישראל.

דוד אזולאי: מהדברים שלכם משתמע כאילו זהו, תם ונשלם, יותר לא יהיו זיקוקים במדינת ישראל.

דוד אזולאי: זה ענף שאנחנו כורתים אותו וכולי.

ירון מור: אדוני, מבחינת התקנה הזאת אתם כורתים אתו.

ירון מור: לא ישבו אתנו בצורה רצינית.

ירון מור: יצאו לידי חובה.

דוד אזולאי: אדוני, אני לא מקבל את הדברים האלה, זה לא נכון לקבוע קביעה כזאת שהולכים לכרות ענף שלם.

ירון מור: אתם הופכים את הענף לענף פרטיזני, שיפעילו ללא רישיונות כמו שקורה היום במקומות האלה.

דוד אזולאי: מי שיעשה את זה עובר על החוק והוא ייענש בהתאם.

ירון מור: אני יכול להגיד לך שהדפוס הזה, הפאתוס הזה שחוזר על עצמו, שהמשרד לא יושב עם החברים במפוחים, כל הזמן יש טענות שלא יושבים אתנו.

ירון מור: לא מגיעים אתנו למצב שאנחנו יכולים לפתור את הבעיה.

ירון מור: הבעיה כל כך פשוטה, במקום 1000 מטר רעש איקס, תגיד לי כמה רעש אתה מוכן שיהיה ב-300 מטר.

ירון מור: אני אביא את רמת הרעש הזאת ואין לי בעיה לפתור את זה.

ירון מור: אל תכניס אותי ל-1000 מטר כי ברגע שעשית את זה, 75% מגני האירועים, אני לא יכול לעבוד שם.

דוד אזולאי: תודה רבה אדוני.

עמנואל ויזר: אני רוצה להגיב לדברים שנאמרו כאן: ראשית, כשמדובר על עצמת רעש, לא חשוב מה גרם אותו, אבק שריפה שחור או אבק שריפה תקני.

עמנואל ויזר: אני רוצה להזכיר שגם אבק שריפה שחור שימש פעם לכלי ירייה.

עמנואל ויזר: אפשר לבוא ולהגדיר עוצמת רעש, וזה בסדר אבל צריך לחשוב מה ההשלכות שמדברים עליהם.

עמנואל ויזר: לפני כמה דקות דיברנו על נושא של אזעקות, שהוא מהווה מטרד באזור הקרוב, מטרד רעש.

עמנואל ויזר: כשמדובר על נושא של זיקוקים, ראשית, מושפעים ממנו אלפי אנשים באזורים עירוניים ולא עשרות שגרים באזור הרכב אבל יותר מזה, וזה נכון, אני גר במקום שיש בו אנשים מבוגרים.

עמנואל ויזר: לראות את התגובה של האנשים האלה כאשר מופעלים הזיקוקים, ואתה באזור עירוני לא רואה את הזיקוקים, אתה רק שומע את הפיצוצים, הם צריכים לנחש אם חלילה זה איזה פיגוע או שזה אירוע של שמחה.

עמנואל ויזר: זה דבר שקורע לב לראות את התגובות של האנשים.

קרן גאייר: גם אוטיסטים.

קרן גאייר: זה ממש קורע לב.

עמנואל ויזר: לכן, אני חושב שבהחלט יש מקום לצמצם את השימוש לאותם ימים ולאותם מקומות שכולם יודעים שזה אירועי שמחה.

עמנואל ויזר: סימני השאלה מופחתי והנזק שנגרם מצטמצם.

דוד אזולאי: אנחנו עוברים לתקנה 11.

דוד אזולאי: להקריא עד הסוף.

גלעד ארדן: תיקון תקנה 11: "בתקנה 11 לתקנות העיקריות, בפסקה (1), המילים "במקום כמפורט בתקנה 3(א)(1)-(3)" – יימחקו ובמקום "לשכנים" יבוא "לאדם הנמצא בבית מגורים אחר".

גלעד ארדן: בתקנת משנה (2), במקום "במקום ובאופן הגורם" יבוא "אם הוא גורם".

גלעד ארדן: 10.

גלעד ארדן: הוספת תקנה 13א.

גלעד ארדן: אחרי תקנה 13 לתקנות העיקריות יבוא: "ציוד גינון ומפוחי עלים".

גלעד ארדן: (א) לא יפעיל אדם ולא ירשה לאחר להפעיל ציוד גינון הגורם לרעש באזור מגורים בין השעות 19:00 ל-7:00 למחרת ובין השעות 17:00 ועד 9:00 למחרת בערבי ימי מנוחה, ובין השעות 14:00 ל-16:00 בימי מנוחה.

גלעד ארדן: (ב) לא יפעיל אדם ולא ירשה לאחר להפעיל מפוח עלים הגורם לרעש באזור מגורים.

גלעד ארדן: (ג) חלענין תקנה זו, "מפוח עלים" – מכשיר ממונע המשמש לאיסוף עלים, לניקוי רחובות, חצרות וכיוצא באלה, באמצעות נשיפה של אוויר.

גלעד ארדן: 11.

גלעד ארדן: תיקון תקנה 14.

גלעד ארדן: בתקנה 14 לתקנות העיקריות – (1) האמור בה יסומן (א), ובה, במקום "תקנות אלה" יבוא "מפלס רעש הנמדד ב-db(a) בתקנות אלה"; (2) אחרי תקנת משנה (א) יבוא: "(ב) לעניין רעש שאינו כאמור בתקנת משנה (א), אין נפקא מינה אם מפלס הרעש אינו רעש בלתי סביר, כמשמעותו בתקנות רעש בלתי סביר".

גלעד ארדן: 12.

גלעד ארדן: תחילה.

גלעד ארדן: - - עכשיו, בגלל שאנחנו מחזירים את התקנה של הרכב המחיקות פה אינן רלוונטיות.

גלעד ארדן: " תחילתן של תקנות אלה למעט האמור בתקנת משנה (ב) 90 ימים מיום פרסומן.

גלעד ארדן: (ב) על אף האמור בתקנת משנה (א) תחילתה של תקנה 10א כנוסחה בתקנה 8 לתקנות אלה חצי שנה מיום פרסומה - -

דוד אזולאי: 10א זה האזעקות?

גלעד ארדן: כן, לכן זה חוזר.

גלעד ארדן: מקריא: "13.

גלעד ארדן: הוראת מעבר.

גלעד ארדן: על אף האמור בתקנה 10א כנוסחה בתקנה 8 לתקנות אלה, ובכפוף להוראות תקנה 10 לתקנות העיקריות, רשאי אדם להפעיל מערכת אזעקה קולית הגורמת לרעש בכלי רכב, עד תום 6 שנים מיום תחילתה של תקנה 8 לתקנות אלה, אם מערכת כאמור הותקנה ברכב לפני יום תחילתה של התקנה.

גלעד ארדן: "

דוד אזולאי: תודה רבה.

דוד אזולאי: אתם רוצים להתייחס לתקנות האלה?

הדס פיקסלר: אם אפשר.

הדס פיקסלר: לגבי תקנה 9, מדובר פה על תיקוני נוסח.

הדס פיקסלר: הנוסח יהיה נכון יותר מדויק יותר שבמקום "מפריע לשכנים" יבוא "לאדם הנמצא בבית מגורים אחר".

הדס פיקסלר: אני חושבת שזה ברור.

הדס פיקסלר: גם התיקון בתקנת משנה 2, הוועדה הציעה אותו ואנחנו קיבלנו.

הדס פיקסלר: תקנה 10 היא בעצם תוספת לתקנות.

הדס פיקסלר: כיום התקנות לא מתייחסות לרעש מציוד גינון וזו בעיה שהמשרד ראה שמתעוררת בשנים האחרונות.

הדס פיקסלר: לכן, מה שמוצע פה זה להגביל את ציוד הגינון שגורם לרעש, כמובן באזור מגורים, שזה האזור שאליו מתייחסות התקנות.

הדס פיקסלר: להגביל את זה בשעות הערב או הלילה ובשעות הצהריים ובימי מנוחה.

הדס פיקסלר: לגבי רעש ממפוחי עלים, שזה רעש חזק ומטריד מאוד, מוצע להגביל את השימוש במפוח עלים שגורם לרעש.

משה ארז: אני חבר מועצת העיר הוד השרון.

משה ארז: אני בישיבה רביעית בנושא מפוחים.

משה ארז: אני 22 שנה חבר מועצת עיר, ביניהן 10 שנים סגן ראש עיר ותמיד מתעסק באיכות סביבה וחזות העיר.

משה ארז: אנחנו, בהוד השרון, אסרנו לפני כמה שנים את השימוש במפוחי עלים ולראיה, שר הפנים העניק לנו לפני שבוע את דגל היופי.

משה ארז: זו הדרגה הכי גבוהה.

משה ארז: לא קרה לנו כלום - -

דוד אזולאי: היה כדאי לעכב את הדיונים עד היום כדי שתגיד את זה.

משה ארז: זה מראה שגם איסור השימוש במפוחים לא פגע ולא נגרם לנו שום נזק.

משה ארז: אני, כאחד שמתעסק 20 שנה בחזות העיר ואיכות סביבה, לא יכולנו לעמוד בלחץ של התושבים, ריבים וסכסוכים ורעשים, ואנשים עם קוצבי לב.

משה ארז: כל יום היה לנו דיווח אחר על מטרדי הרעש של המכשיר הזה.

משה ארז: זה שהוא לא מנקה, אנחנו יודעים שהוא מעביר את זה לשכן, לרחוב.

משה ארז: אני לא רוצה להרחיב בנושא המפוחים, יש על זה המון מחקרים ששוללים את הדבר הזה אבל מבחינת רעש והטרדה לאנשים שעובדים משמרת לילה ויום, אני רוצה להבדיל בין רעש ובין הזיהום שלו ובטינופת ובסכסוכי השכנים ובלכלוך של מכוניות.

משה ארז: הוא רוצה לרצוח אותו שההוא לכלך לו את האוטו.

משה ארז: ראיתי כזה דבר שמישהו רחץ את האוטו והמפוח טינף לו, הוא התחיל לחפש אותו בכל השכונה.

משה ארז: זה פשוט אמיתי.

משה ארז: הוא מעביר את הלכלוך מפה לשם.

משה ארז: המשפט הזה, כבוד היושב ראש, "הגורם לרעש", אין מפוח שלא גורם לרעש.

כפיר כהן: יש.

כפיר כהן: גם דיבור זה רעש.

משה ארז: בסקר גולשים של הממשלה אני רואה שהציבור הגיב.

משה ארז: רק לנושא מפוחים הגיבו באהדה גדולה כאילו זה הנושא העיקרי.

יחזקאל מולא: אני מנכ"ל הארגון לגננות ונוף בישראל.

יחזקאל מולא: ראשית, אנחנו רוצים לברך את השר שנוגע בעניין הרעש באזורי מגורים.

יחזקאל מולא: אבל לענין מפוחים, כתבנו לוועדה וגם לשר וישבנו יחד עם הנציגים של המשרד להגנת הסביבה, והמלצנו על כמה דברים: אנחנו מסכימים להגביל את שעות העבודה בכלי גינון כמו שעות העבודה של כל כלי שעושה רעש אחר.

יחזקאל מולא: מדובר על טרקטורים, מדובר על שיפוצים, מדובר על חופרים וגם על אנשים שעובדים וגם על רכבים ומשאיות.

יחזקאל מולא: קיים תקן אירופאי ששמו 175.2NSIB, שמגביל את הרעש של מפוחי האוויר לעד 65 דציבלים.

יחזקאל מולא: התקן הזה קיים באירופה ומאומץ בארצות הברית.

יחזקאל מולא: הכלי הזה, לא רק שהוא שקט יותר, הוא גם פחות מזהם.

יחזקאל מולא: אם אנחנו משתמשים בכלי הזה בשעות העבודה, הוא לא רועש הרבה יותר מכל כלי עבודה אחר שהוא טרקטור או אולי פטיש אוויר שמישהו משפץ את הדירה מעלי או מתחתיי, או קבלן אינסטלציה שצריך לתקן צינור של הרשות המקומית.

יחזקאל מולא: אנחנו מבקשים ואומרים שברשויות רבות היום, בגלל שרוב התלונות הן בגינון הציבורי, רשויות רבות מכניסות את זה למכרזי גינון ודורשות מקבלני הגינון להשתמש אך ורק במפוחים שקטים.

יחזקאל מולא: מפקחי הגינון של הרשויות המקומיות מסתובבים אצל קבלני הגינון כמעט כל יום ורואים אותם כל יום.

יחזקאל מולא: ניתן לפקח על זה בקלי קלות.

יחזקאל מולא: דבר נוסף, אם אני הולך לתקנות 1990, שעות וזמני עבודה של מפוח באזור מסוים הן בין רבע שעה לחצי שעה.

יחזקאל מולא: הכלי הזה לא עובד מ-7 בבוקר עד 2 בצהריים.

יחזקאל מולא: הוא עובד רבע שעה פה ורבע שעה שם.

יחזקאל מולא: קבלן הגינון עובר ממקום למקום.

יחזקאל מולא: לכן, אפילו אם זה מטרד, אם אנחנו מגבילים את השעות והדציבלים, והידיעה שהוא עובד באזור מסוים בזמן קצר, פתרנו את מרבית הבעיה.

יחזקאל מולא: מה שכן, יושבים כאן שני נציגים של יבואנים וספקים בארץ.

יחזקאל מולא: קיימים כלים שקטים בארץ, מ-4 יצרנים שונים, שכבר היום קבלני גינון קונים אותם בגלל שבעיריות כמו תל-אביב, הרצליה, רעננה, אני לא יודע אם הוד השרון, כפר סבא, מגבילים את קבלני הגינון - -

קריאה: כחובה?

יחזקאל מולא: - - להשתמש רק במפוחים שקטים.

יחזקאל מולא: הוא יכול להגביל אותנו במכרז ואין בעיה לאכוף את זה.

יחזקאל מולא: בגלל שקיים תקן אירופאי ואנחנו יודעים שצריך לעבור גם דרך מכון התקנים הישראלי, אפשר תוך זמן קצר להעביר תקינה וגם לגבי ספקים, שלא ניתן יהיה לייבא כלי שלא עומד בתקינה הזאת.

יחזקאל מולא: למה אנחנו אומרים את זה?

יחזקאל מולא: כלי כזה הוא כלי קצר חיים.

יחזקאל מולא: ברגע שהוא נכנס לפעולה, שנה וחצי גג הקבלן צריך להחליף אותו.

יחזקאל מולא: אם הוא יחליף אותו בעוד שנה וחצי, יהיה לו רק כלי שקט.

יחזקאל מולא: לכן, לטעמנו, עם אכיפה, עם עזרה שלנו, שאנחנו מייצגים גם מנהלי מחלקות גנים, גם קבלני גינון וגם ספקים, תוך שנה וחצי ייעלמו הכלים הרועשים ויהיו לנו מפוחים שקטים, ואפשר יהיה לתת לגינון לעבוד עם אותן מגבלות.

יחזקאל מולא: אפשר להגיד לספקים שקיימים כאלה כלים.

יחזקאל מולא: אנחנו מבקשים לשנות את זה לפי תקן או לשנות את הנוסח ל"רעש בלתי סביר".

משה ארז: זה היה בשנות ה-50, רעש בלתי סביר.

קריאה: מה עם הגננים הפרטיים?

יחזקאל מולא: אין שום בעיה עם הגננים הפרטיים.

יחזקאל מולא: הם קונים כלים שקטים.

יחזקאל מולא: נכון שיש בעיה להגביל אדם שעובד בתוך החצר שלו.

יחזקאל מולא: הוא גם יכול לחצוב ולעבוד עם מה שהוא רוצה.

טל רבינוביץ: היום אתה פונה לגנן שאומר לך שבלי מפוח הוא לא בא לעבוד.

יחזקאל מולא: רוב התלונות היום זה בגינון ציבורי.

יחזקאל מולא: בגינון הפרטי אפשר לאכוף את זה למפוחים שקטים.

יחזקאל מולא: רבותי, תוך שנה המפוחים הרועשים ייעלמו.

דוד אזולאי: אני שמח לשמוע שיש מפוח כזה, אני מודה שאני לא בקי בקטע הזה.

דוד אזולאי: טוב הייתם עושים אם הייתם מציגים את זה בפני הגורמים המקצועיים.

יחזקאל מולא: הצגנו.

דוד אזולאי: אז מיד נשמע את ההתייחסות שלכם למה שהוצג בפניכם.

רובי זלוף: אני רוצה לומר לכם שבשנתיים האחרונות אנחנו, במשרד להגנת הסביבה, עושים ניסיון.

רובי זלוף: המפוחים בעיר תל-אביב יפו ירדו ל-65 דציבל וגם פחות.

רובי זלוף: יש חלקים ב-59 ו-60 דציבל.

רובי זלוף: כל מפוח שיוצא לעבודה מקבל אישור של הרשות לאיכות הסביבה ונקבע על ידה כמפוח שיכול לעבוד.

רובי זלוף: כמו כן, בכל אזורי המגורים הקטנו את זמני הפעילות של המפוחים והגדרנו את זמני הפעילות לזמני הפעילות שכרגע מוגדרים בחוק.

רובי זלוף: הדבר הנוסף שעשינו, הגבלנו את עבודת המפוחים במשטחים חוליים ואזורי גינון, ורק במשטחי אספלט, מדרך קשיח.

רובי זלוף: עשינו עבודה עם המשרד להגנת הסביבה יחד עם מנהל המחוז של המשרד, ויצרנו עבודה פעילה כזאת במשך שנתיים ימים.

רובי זלוף: הקטנו את תלונות התושבים בצורה ניכרת.

רובי זלוף: יש להבין ששיטת המפוח, אם עובדים בה נכון ובדציבלים הנכונים, לא מייצרת בעיה בעיקר כשמדובר על 10 שניות בלבד, שהוא עובר מפינה לפינה.

רובי זלוף: צריך לזכור שבערים גדולות כמו העיר תל-אביב יפו, שמנקה 600 מטר רחובות ביום ועוד 7000 דונם גינון ש נמצאים באזורי העיר, התקנות החדשות מגבילות אותנו מאוד, מייצרות לנו בעיה לא פשוטה אבל נצליח להתמודד אתם עם התיקונים שעשינו יחד ומה שהבאנו כאן היום לוועדה.

רובי זלוף: להחמיר מזה, תהיה בעיה אמיתית.

דוד אזולאי: ההצעה שמונחת כאן בתקנה 13 מקובלת עליכם?

רובי זלוף: מקובל עלינו.

רובי זלוף: כל מה שיגרום לרעש לא נפעיל מעל הדציבלים המותרים.

יחזקאל מולא: רעש בלתי סביר מדבר על 65 דציבלים באזורי מגורים.

אהרון קרני: מי ימדוד את זה?

גלעד ארדן: צריך להוסיף את המונח "רעש בלתי סביר" אין לזה שום משמעות כי אסור להפעיל בכל מקרה לפי התקנות היום.

רובי זלוף: הגורם לרעש, מה שכתוב.

שלומי עצמון: אני מחברת ש. ונציה.

שלומי עצמון: אנחנו יבואנים של כלי גינון וגם יבואנים של מפוחים.

שלומי עצמון: המפוחים החדשים שנכנסו לארץ ונמכרים, מייצרים רעש שהוא קטן בשליש מהמפוחים הישנים.

שלומי עצמון: הווה אומר, שיש צורך להפעיל 3 מפוחים חדשים על מנת להגיע לעצמת רעש של מפוח ישן.

שלומי עצמון: על פי התקנות שאתם מדברים פה לא מטריד אתכם בכלל רעש.

שלומי עצמון: גברתי הנכבדה, טעית כשאמרת שהמפוח יוצר רעש שהוא גבוה יותר מכלים אחרים.

שלומי עצמון: טעית עובדתית.

שלומי עצמון: על פי התקנות האלה, גם אם מחר יהיה מפוח שיעבוד עם רעש נמוך ביותר, שהוא יותר נמוך מרעש הדיבור שלנו פה, הוא עדין יהיה אסור.

שלומי עצמון: זה לדעתי לא מידתי, לא סביר ולא הגיוני כי לפי זה אין לכם בעיה עם רעש אלא בעיה עם הכלי שנקרא "מפוח".

שלומי עצמון: אנחנו עוברים פה, בארץ, מקיצוניות אחת לקיצוניות שנייה.

שלומי עצמון: כרגע לא קיימת שום תקנה, לא קיים שום איסור, אפשר להכניס לארץ כל כלי מזהם שעושה כל עצמת רעש.

שלומי עצמון: יש לנו ניסיון בעולם, גם באירופה וגם בארה"ב, ששם מודעים לנושא הסביבה לא פחות מאשר בארץ, ואמצו תקנות שמפחיתות את הרעש לעצמה שהיא עצמה שלא יוצרת מטרד משמעותי לאנשים.

שלומי עצמון: כשאתה מפעיל מפוח כזה ועומד אדם במרחק של 10 או 20 מטר, זה כמו שאתה מדבר פה והאדם נמצא מחוץ לדלת.

משה ארז: באמת אף פעם לא שמענו מפוח...

משה ארז: רק עכשיו, אני מודה לך.

שלומי עצמון: נכון, בישיבה הקודמת לימדתי אותך שמפוח כזה קיים.

שלומי עצמון: כשאתה אסרת לפני מספר שנים, מפוחים כאלה לא היו קיימים בעולם.

משה ארז: - -

שלומי עצמון: יש פתרון והוא שיהיה פחות רעש בעזרת שימוש במפוחים חדשים שמייצרים הרבה פחות רעש.

שלומי עצמון: נקודה שנייה - אתם מדברים פה על כלי ממונע.

שלומי עצמון: הווה אומר שגם כלי חשמלי, שעוצמת הרעש שלו היא הרבה יותר נמוכה, על פי התקנות האלה, אתם כוללים גם אותו.

שלומי עצמון: אתם גורמים לפגיעה בחירות של האדם להפעיל כלי שהוא לא יוצר שום מטרד משמעותי.

שלומי עצמון: הדרך לאכוף את זה היא פשוטה מאוד, בעזרת תקנות לגבי היבוא, תקינה לגבי היבוא.

שלומי עצמון: כמו שאנחנו, בתור יבואנים, מייבאים כלים אחרים ואם הם לא עומדים בתקינה של הכניסה לארץ אנחנו לא יכולים להכניס אותם ולכן לא יכולים למכור אותם, אותו דבר שתהיה תקינה שתמנע הכנסה של הכלים שיוצרים עצמת רעש גבוהה, ותאפשר הכנסת כלים עם עצמת רעש מופחתת תפתור את כל הבעיה של אכיפה.

דוד אזולאי: תודה.

משה ארז: עוד חודש יבואו לך מזיהום אוויר, אז תפסול אותו בכלל - -

שלומי עצמון: אדוני, אם יש לך שאלה, אני אסביר לך גם את נושא זיהום האוויר.

שלומי עצמון: אם תלמד, תדע שהכלים האלה, ספציפית, מתייחסים לתקינה האמריקאית והאירופאית המחמירה ביותר בזיהום האוויר, והם עומדים בה.

משה ארז: אני יודע מה אומר - -

עמנואל ויזר: אני מבקש להתייחס ל-3 נקודות: ראשית, הזכירו כאן את התקינה האמריקאית והאירופאית.

עמנואל ויזר: אני מבקש להזכיר שצורת המגורים שם שונה ממה שיש לנו פה, ולכן החשיפה של התושבים לרעש והשימוש בכלים האלה לא כמו שנעשה כאן, ולא בהכרח זה רלוונטי.

עמנואל ויזר: דבר שני, אני מסכים עם מה שנאמר כאן קודם, שהנוסח הקיים, שמוצע כאן בתקנה הוא בעייתי מכיוון שדווקא נושא של רעש בלתי סביר קיים ממילא בחוק.

עמנואל ויזר: כשבאה תקנה ואומרת: הגורם לרעש, זה אומר ששום דבר שמשמיע קול לא ניתן יהיה להשתמש בו, וזה יוצר בעיה משפטית.

עמנואל ויזר: נקודה שלישית, שאולי תשלב פתרון לנקודה השנייה ודברים נוספים, אני רוצה לציין שעוד דבר נכון נאמר פה, שישנם כלי גינון אחרים שגורמים לרעש הרבה יותר חזק מאשר המפוח, וגם להם צריך לתת פתרון.

דוד אזולאי: המסור החשמלי למשל.

עמנואל ויזר: לכן, יכול להיות שהפתרון הנכון לדבר הזה, כמו שבציוד בניה יש תקנות שמגדירות מה הרעש המקסימאלי שמותר להשמיע, גם לגבי הכלים האלה צריך לבוא ולהגדיר את העצמה המרבית שמותר שכלי כזה ישמיע.

עמנואל ויזר: אם הכלי הזה יוכל לעמוד בפני בידוד אקוסטי או משהו דומה לזה – טוב.

עמנואל ויזר: אם הוא לא יכול, שלא ישתמשו בו.

יחזקאל מולא: גם גנרטור לבנייה עושה רעש כשאדם עובד.

מורד שטרן: אני האתר הממשלתי "שיתוף הציבור".

מורד שטרן: זה אתר שמציג תזכירי חוק והצעות חוק ונותן לציבור להגיב.

מורד שטרן: בהמשך לוועדה הקודמת, שם גם אמרתי שקיבלנו מהציבור המון פידבקים שליליים על המכשיר הזה - -

קריאות: כי גם הם לא יודעים...

מורד שטרן: - - כרגע, הפידבק הוא מאוד שלילי, הם רוצים לראות את המכשיר הזה נעלם.

מורד שטרן: מצד אחד, יש את ענין הרעש שאתה אומר שאפשר להפחית אבל התגובות נגד המכשיר הזה לא רק נוגעות לרעש אלא גם לעצם השימוש והלכלוך שהמכשיר הזה עושה, וההיגיון שאדם רואה שלכלוך עבר ממקום X למקום Y, זה הדבר שמאוד מרגיז את האנשים.

יחזקאל מולא: זה לא נכון.

משה ארז: זה לא נכון, הוא שואב את הלכלוך...

מורד שטרן: אנחנו עוסקים בציבור, והציבור אמר בצורה מאוד ברורה שדי הפתיעה אותנו, כי זה היה אתר חדש, שהמכשיר הזה הוא בעייתי גם מבחינת הרעש, ואתה אומר שאפשר לטפל בזה, וגם מבחינת העברת הלכלוך ממקום למקום.

שלומי עצמון: כשנעסוק בלכלוך ניתן לך פתרון גם לזה.

יחזקאל מולא: גם רכבים שנוסעים עושים רעש וחול ולכלוך...

דוד אזולאי: האם עלו באותו אתר נושאים של כלי גינון נוספים?

דוד אזולאי: היתה התייחסות אך ורק למפוחים.

דוד אזולאי: תודה.

דוד אזולאי: בבקשה, חבר הכנסת ניצן הורוביץ.

ניצן הורוביץ: תודה אדוני היושב ראש.

ניצן הורוביץ: נושא המפוחים כבר כמה שנים הוא אחד הנושאים העיקריים שאני מטפל בו מבחינת פניות ציבור.

ניצן הורוביץ: יש אנשים מכל הארץ שמתלוננים בצורה קשה ביותר על הענין הזה.

ניצן הורוביץ: אני בכלל לא מתפלא לשמוע שבאתר הממשלה, כאן, רוב הפניות היו בענין המפוחים.

ניצן הורוביץ: יש למפוחים הרבה חסרונות.

ניצן הורוביץ: אנחנו כאן משום שאנחנו בתקנות הרעש ומתייחסים לענין רעש המפוחים שהוא רעש חזק מאוד.

ניצן הורוביץ: אני רוצה להגיד עוד דבר: יש מספר הצעות חוק פרטיות שהעלינו, שאני שותף להן, בענין המפוחים, והן אוסרות כליל את השימוש במפוחים והן לא מתייחסות רק לנושא הרעש אלא גם לנושא האבק, הזיהום, הלכלוך, הגינון הפרטי, החישוף של הקרקע וכולי.

ניצן הורוביץ: אנחנו עיכבנו את הטיפול בקידום הצעות החוק הפרטיות, למרות שיש להן תמיכה ממשלתית וזה לא דבר כל כך נפוץ בכנסת.

ניצן הורוביץ: תדעו לכם שחברי כנסת מהאופוזיציה, שיש להם תמיכה ממשלתית בהצעות חוק פרטיות מעכבים אותם כי עומדות כאן התקנות האלה, שאמורות לתת פתרון לענין ולמענה הציבור ולכן, אנחנו מעכבים.

ניצן הורוביץ: רק שתדעו לכם, שאם הדברים הללו כאן יצומצמו, יוגבלו, ולא יהיה איסור אפקטיבי על שימוש במפוחים רועשים, אז אנחנו נקדם את הצעות החוק האלה ןהן יהיו הרבה יותר מרחיקו לכת, ואני כבר אומר לכם את זה.

ניצן הורוביץ: המפוחים האלה הם מטרד נוראי.

ניצן הורוביץ: זה שאתם באים היום ואומרים שיכולים לייבא את המפוחים השקטים, אז למה לא ייבאתם אותם עד עכשיו?

שלומי עצמון: אנחנו מייבאים למעלה מ-5 שנים.

משה ארז: לא קיים דבר כזה.

ניצן הורוביץ: אני רוצה להגיד לנציג עיריית תל-אביב ששמעתי אותו, ולנציגי ערים אחרות: אני, עצמי, אתמול, בשעה 11 בבוקר, הלכתי בשדרות בן-גוריון בתל אביב.

ניצן הורוביץ: היום שם אמהות עם עגלות עם תינוקות וזקנים שיושבים בשדרה, וילדים שמשחקים.

ניצן הורוביץ: עמדו שם שני עובדים של עיריית תל-אביב עם המפוחים, והעיפו את האבק לכל עבר והכל התכסה באבק ואנשים השתעלו ונחנקו, והרעש היה נוראי.

ניצן הורוביץ: אמרתי, חבל שאני לא מצלם את זה כי מחר יש את הדיון.

ניצן הורוביץ: ראיתי את זה במו עיניי אתמול בשעה 11 בבוקר בשדרות בן-גוריון בתל-אביב.

ניצן הורוביץ: אז אל תספר שאתם עובדים לפי התקנות ולפי השעות כי זה לא נכון.

רובי זלוף: אני מספר ואני עומד על זה, אדוני.

רובי זלוף: אתה גר בתל-אביב ואתה מכיר את הענין.

ניצן הורוביץ: אני כנראה חלמתי והזיתי, אבל תשמע, בנוסף לעובדי העירייה יש גם בעיה של גננים פרטיים, שעושים את הדברים האלה.

ניצן הורוביץ: אז אני, בבנין שלי, ביקשתי מהגנן שלא יפעיל את המפוח אבל בבנין הסמוך הוא עושה את זה.

ניצן הורוביץ: הבעיה הזאת היא בעיה קשה ביותר.

ניצן הורוביץ: אני מברך את המשרד להגנת הסביבה שמטפל בעניין הזה, וחייבים לגמור את הענין הזה, זה כבר נמשך הרבה יותר מדי זמן.

ניצן הורוביץ: תדעו לכם, שאם זה לא יטופל פה, זה יטופל בדרך אחרת.

דוד אזולאי: נציג השלטון המקומי, בבקשה.

כפיר כהן: תודה אדוני.

כפיר כהן: לא לחינם קיימנו מספר דיונים עם המשרד להגנת הסביבה.

כפיר כהן: ברור לכל שיש פה מכשיר בעייתי.

כפיר כהן: אבל מצד שני, לאסור את השימוש בו זה אומר מבחינת רשויות, עם כל הכבוד להוד השרון, רשויות כמו תל-אביב וירושלים, שמנקות מאות קילומטרים ביום, זה אומר שהן לא תוכלנה לבצע מטלה שהן מחויבות כלפי האזרח שלהן, לנקות את הרחובות, לדאוג לניקיון, לדאוג לרווחה.

כפיר כהן: זה חלק מאותם שירותים שהאזרחים משלמים - -

משה ארז: אתה מאמין שהוא מנקה?

משה ארז: הוא מעביר לכלוך.

כפיר כהן: אל תפריע לי בבקשה.

כפיר כהן: - - אנחנו מנסים להגיע לאיזה שהוא פתרון וזה כורח, זה לא גחמת לב.

כפיר כהן: עם כל הכבוד, חבר הכנסת הורוביץ, אין פה מלחמה.

כפיר כהן: אנחנו מדברים מתוך כורח, יש כלים שאנחנו צריכים להשתמש בהם על מנת לקיים מטרות.

כפיר כהן: בואו ניקח מצב היפותטי, שאנחנו אוסרים כרגע את השימוש במפוחים.

כפיר כהן: מה יהיה אז?

משה ארז: מה עשו לפני המפוחים?

כפיר כהן: סליחה, אני לא דיברתי אתך.

דוד אזולאי: יעשו מה שעשו שאין מים וצריך לייבש את הגינות.

דוד אזולאי: מה לעשות?

כפיר כהן: פעם הערים היו קטנות והיום הן הרבה יותר גדולות, זה מטרופולין.

כפיר כהן: מה לעשות?

כפיר כהן: היום יש צרכים אחרים.

כפיר כהן: מי יוציא?

כפיר כהן: מי ישלם לכל אותם אלפי אנשים, אם יהיו בכלל, שיתחילו לטאטא רחובות ביד.

כפיר כהן: זה נשמע למישהו פה הגיוני?

אהרון קרני: מה עשו קודם?

כפיר כהן: בסדר, אם זה נשמע לך הגיוני ש-650 קילומטר ביום יטואטאו ביד, אז בסדר.

כפיר כהן: לי זה לא נשמע הגיוני.

כפיר כהן: לכן פנינו וישבנו עם המשרד להגנת הסביבה, דסקסנו את העניין הזה, עלינו על כל הבעיות והצגנו נתונים גם של מפוחים שקטים, שלא מגיעים לרמת דציבלים של 63 ופחות.

כפיר כהן: מעבר לענין הזה, ביקשנו גם שתהיה הגבלה של שעות שמקובלת גם עליהם, על מנת למנוע כל מצב שגם שאבק יעוף בשעה שילדים יוצאים לבתי ספר, שאנשים יוצאים למקומות העבודה.

כפיר כהן: צריך לתת את הדעת גם על הכורח.

כפיר כהן: זה שזה איזה שהוא מטרד, זה נכון אבל יש הרבה מטרדים.

כפיר כהן: יש הרבה גורמים לרעש.

כפיר כהן: זה חלק מהוויית החיים שלנו בעיר ואין מה לעשות.

כפיר כהן: צריך לתת על זה את הדעת ואת האיזון הנכון.

דוד אזולאי: אני מודה לך.

דוד אזולאי: דוקטור סטיליאן, נציג המשרד להגנת הסביבה.

דוד אזולאי: אתה מוכן במסגרת הניסיון העשיר שלך להחכים אותנו בקטע של המפוחים, ואם אנשים אומרים שיש מפוחים שקטים יותר, עושים פחות רעש, יש דברים בגו?

סטיליאן גלברג: קודם כל, התקנות שאנחנו מדברים עליהן הן תקנת למניעת רעש.

סטיליאן גלברג: צריך לזכור את הדבר הזה כי זה לא תקנות שלוקחות בחשבון מה שאתה אמרת, שאנחנו צריכים לחיות עם הרעש, אנחנו צריכים להתרגל לרעש.

סטיליאן גלברג: התקנות באות למנוע את הרעש.

סטיליאן גלברג: אם אנחנו מסתכלים על ערים גדולות כמו תל-אביב וירושלים, שגם שם מצב הניקיון לא יותר גרוע ממצב של הערים בישראל, הם מצליחים לנקות על ידי זה ששואבים את הלכלוך ולא דוחפים אותו.

סטיליאן גלברג: שלחנו לכם תמונות עם הקול ששומעים.

סטיליאן גלברג: ברורה לי ההתנגדות.

סטיליאן גלברג: אנחנו נתקלים בהתנגדויות כאלה כל פעם כשרוצים לעשות שינוי במחשבה ושינוי בהתנהגות ואחר כך, בדרך כלל זה לוקח שנה, שנתיים, אנשים גם באים להגיד "תודה" מכיוון שגם אתם, הרשויות המקומיות, תהיו בפאזה שונה לחלוטין ממה שאתם נמצאים עכשיו, עם החוקים האלה, שכל כך נקשרתם אליהם.

סטיליאן גלברג: הרעש, הגדרה של הרעש, זה קול לא רצוי.

סטיליאן גלברג: הקול הזה לא רצוי או בגלל העצמה או בגלל התוכן.

סטיליאן גלברג: קחו בחשבון שהמפוחים האלה, אתם הבאתם על עצמכם את הדבר הזה.

סטיליאן גלברג: המפוחים האלה, לגבי חלק מהאנשים, עברו מזמן את השלב של העצמה.

סטיליאן גלברג: עצם העובדה ששומעים מפוח זה מפריע להם, בלי קשר לעצמה.

סטיליאן גלברג: התקנות שאנחנו מדברים כיום הן תקנות שמדברות על הוראות כלליות לביצוע החוק.

סטיליאן גלברג: אלה תקנות שנבקש בבוא העת מהמשטרה להכניס את זה לברירות משפט.

סטיליאן גלברג: אנחנו לא רוצים שהשוטר יחזיק בחגורה גם מכשירים למדידת רעש.

סטיליאן גלברג: בדקנו את החגורה של השוטרים ואין מקום פיסי לשים עוד מכשיר למדידת רעש.

דוד אזולאי: תלוי איפה השוטר נמצא, זה לא בכל מקום.

רובי זלוף: תגדיר מה זה רעש.

רובי זלוף: אתה מומחה לרעש.

רובי זלוף: תגדיר תקנה.

סטיליאן גלברג: זה לדוגמה, רעש.

סטיליאן גלברג: אני לא הפרעתי.

סטיליאן גלברג: שוב, מכוח החוק חובתו של השר להתקין שני סוגים של תקנות: תקנות שקובעות מהו רעש בלתי סביר, ויש כרגע תקנות מ-1990 ואנחנו נעדכן אותן בשנה הקרובה, ויש תקנות עם הוראות כלליות לביצוע החוק.

סטיליאן גלברג: בהוראות הכלליות יש איסורים מוחלטים או כמעט מוחלטים.

סטיליאן גלברג: שם לא מכניסים את הענין של לך תמדוד.

סטיליאן גלברג: אם אתה אומר "לך תמדוד" אז אין כלום.

סטיליאן גלברג: בית המשפט קבע מה דעתו, שהוא לא חושב שכל אזרח צריך להסתובב עם מכשיר למדידת רעש כדי להוכיח שזה מפריע או לא.

סטיליאן גלברג: לכן, מבחינת המשרד להגנת הסביבה, ואני מאוד מקווה שהכנסת תתמוך בדבר הזה, המפוחים האלה, צריכים להחליף אותם בכלים ששואבים את הלכלוך ולא דוחפים - -

כפיר כהן: סליחה, אתם בדיון אצלנו במשרד - -

דוד אזולאי: סליחה, לא קיבלת רשות דיבור.

סטיליאן גלברג: זאת עמדת המשרד להגנת הסביבה.

דוד אזולאי: אדוני, דיברו כאן על מכשירים שיש להם דציבלים יותר נמוכים.

סטיליאן גלברג: תראה, מכשירים עם דציבלים נמוכים, יש כאלה, 64 ו-65 דציבל לאב טיפוס.

סטיליאן גלברג: אחרי שימוש של שנה, שנתיים של שימוש, יש נטייה למכשירים האלה, אם אדוני הולך ברגל ברחוב וזה קורה גם לאוטובוסים.

סטיליאן גלברג: האוטובוסים שחברת האוטובוסים רוכשת באים עם מיגון ומנוע.

סטיליאן גלברג: בטיפול הראשון, לא בשני ולא בשלישי, המכונאי לא בדיוק מבין מה זה הדבר סביב המנוע ומוציא אותו.

סטיליאן גלברג: נראה לו שזה מחמם, שזה מפריע.

סטיליאן גלברג: מבחינת המפוחים, מהניסיון שלנו, כל דבר שהוא חדש הוא שקט יחסית, ואתה רואה את זה גם במזגן ובכל מכשיר אחר.

סטיליאן גלברג: זה גם ענין של תחזוקה.

סטיליאן גלברג: אנחנו לא רוצים שנתקין עוד חובות של פיקוח מכיוון שהדבר הזה, קשה מאוד לשלוט על מכשירים.

קריאות: זה לא נכון.

דוד אזולאי: מה שאדוני אומר, בעצם, עם כל הכבוד לכל ההמצאות החדשות ששמענו היום, זה לא בא בחשבון מפני שבסופו של דבר גם אותם מפוחים, אחרי שהם מתחילים לעבוד, הדציבלים שלהם עולים.

סטיליאן גלברג: יש מכשירים ששואבים והרעש שלהם, אתה צריך 10 מכשירים כאלה כדי להגיע למשהו כמו מפוח אחד.

רובי זלוף: אתה לא מומחה לזבל, אין דבר כזה.

יחזקאל מולא: הנתונים לא נכונים.

יחזקאל מולא: זה כמו עם המרגמות והזיקוקים.

כפיר כהן: אנחנו קיימנו פגישה בשבוע שעבר, שאתה לא נכחת בה.

כפיר כהן: כל המכשירים החשמליים האלה, אחת העובדות שעובדת אתך, שוחחנו עליהם.

כפיר כהן: אמרנו לך שאנחנו מכירים אותם, שהם לא אפקטיביים.

כפיר כהן: זה שהם פחות מרעישים, נכון, הם פחות מרעישים אבל גם לא יעילים.

כפיר כהן: אז מה לעשות?

כפיר כהן: נפעיל מכשיר שלא עושה רעש על מנת שלא יעשה שום דבר?

כפיר כהן: מעבר לזה, הגשנו לאדוני לא בנייר עמדה אחד, עשרות בדיקות.

כפיר כהן: גם היועצת המשפטית ראתה אותם.

כפיר כהן: רמת דציבלים שיורדת גם את ה-60 דציבלים ופחות.

כפיר כהן: יש לכם את הבדיקות האלה ואתם מכירים אותן.

כפיר כהן: הרשויות מקיימות את הבדיקות האלה לא כלאחר יד.

כפיר כהן: בדרך קבע הן בודקות את הקבלנים.

כפיר כהן: כל מכשיר כזה שנמצא מעל לרף הדציבלים המותר מיד מורד בעבודה.

כפיר כהן: הקבלן גם לא מסתכן ולא מוציא מכשיר מרעיש לעבודה כי הוא יודע שהסנקציה החמורה ביותר היא הפסקת העבודה מיידית.

כפיר כהן: צריך לקחת בחשבון שהרשויות הן אלה שרואות דבר ראשון את רווחתו של האזרח.

כפיר כהן: ומפה, מהנקודה הזאת צריך לצאת שיש לנו כורח, יש מציאות שאנחנו חייבים לטפל בה.

כפיר כהן: כל הטענות שעולות כאן, גם אם הן נכונות, בסופו של דבר אנחנו צריכים לטפל באזרח ובניקיון הרחובות.

כפיר כהן: יש מכשירים כאלה, ואתה מכיר את זה, ואתה יכול לראות את הבדיקות האלה.

סטיליאן גלברג: באף עיר באירופה לא משתמשים במפוחים האלה.

יחזקאל מולא: זה לא נכון.

יחזקאל מולא: אני מציע לעשות תצוגת כלים ולראות ולשמוע אותם.

דוד אזולאי: אני מציע שתעשו את התצוגה למשרד להגנת הסביבה, הוא המוביל את התקנות האלה, הוא קבע את התקנות האלה ואנחנו בסך הכל באים לאשר אותן.

דוד אזולאי: אני מציע לשלטון המקומי, שהוא הגורם הכי מרכזי והכי חשוב כאן, בענין הזה אני מפנה אתכם למשרד להגנת הסביבה.

דוד אזולאי: ניסיתי להגיע לפשרה בענין הזה לגבי שעות מסוימות - -

כפיר כהן: להבנתי ולהבנתה של נציגת משרד הפנים, הגענו לאיזו שהיא הבנה.

דוד אזולאי: לא שמעתי מהמשרד להגנת הסביבה שיש איזה שהן הבנות בענין הזה.

דוד אזולאי: המשרד להגנת הסביבה, מבחינתו, ההצעה שעומדת היא בעמוד 6: "(ב) לא יפעיל אדם ולא ירשה לאחר להפעיל מפוח עלים באזור מגורים.

דוד אזולאי: " בלי התוספת "הגורם לרעש".

דוד אזולאי: "(ג) לענין תקנה זו, "מפוח עלים" – מכשיר ממונע המשמש לאיסוף עלים, לניקוי רחובות, חצרות וכיוצא באלה, באמצעות נשיפה של אוויר.

דוד אזולאי: " זה הנוסח.

דוד אזולאי: המילים "הגורם לרעש" נשארו ולא ירדו.

רובי זלוף: אי אפשר יהיה לעבוד, אדוני.

דוד אזולאי: אלה התקנות של המשרד להגנת הסביבה, כך הוא רואה את זה ונצביע על זה.

דוד אזולאי: לגבי סעיף 13(א) – יש פה שעות.

דוד אזולאי: אני מודיע לכם שתמחקו את זה, זה לא עומד בכלל לדיון.

דוד אזולאי: לא, סליחה, זה נשאר.

דוד אזולאי: נציגי השלטון המקומי, אני מוכן לאפשר לכם, אם זה כל כך קריטי, 5 דקות הפסקה.

דוד אזולאי: תקיימו התייעצות ותחזרו לפה עם סיכום, אין לי בעיה.

דוד אזולאי: אני מוכן להמתין 5 דקות ולא יותר מזה.

דוד אזולאי: לפני שאני מכריז על הפסקה, תקנה 13(א), בציוד גינון ומפוחי עלים, מה שמונח לפניכם נשאר ולא מוחקים ולא מורידים.

ירון מור: אדוני, אם יורשה לי, הפאתוס חוזר על עצמו כל פעם מחדש.

ירון מור: אנחנו מציעים למשרד להגנת הסביבה, עם הרבה כבוד, אנחנו נארח אותם, שיבואו, שיעשו בדיקות, שישבו אתנו.

ירון מור: זה הכל.

ירון מור: שישבו ונגיע למסקנות הנכונות ביחד.

ירון מור: לא יושבים אתנו, מתעלמים, זה לא בסדר.

דוד אזולאי: קודם כל, למה לך להגיד שלא יושבים אתכם ומתעלמים מכם.

דוד אזולאי: אתה בעצמך אמרת שישבתם - -

ירון מור: ישבו אתנו מספר דקות, יצאנו החוצה וביקשנו פגישה נוספת לסכם את העניינים, כי הם רצו ללמוד את העניינים, ונפנפו אותנו.

דוד אזולאי: השעה 12:20.

דוד אזולאי: ב-12:30 אני מחדש את הישיבה, תנצלו את הזמן.

דוד אזולאי: תודה.

דוד אזולאי: (הישיבה הופסקה בשעה 12:20)     (הישיבה חודשה בשעה 12:32)

דוד אזולאי: אני מחדש את הדיון.

דוד אזולאי: דוקטור סטיליאן, בבקשה.

דוד אזולאי: יש כמה דברים שאני שומע שנסגרו ואני מבקש כך: לגבי הנושא של המפוחים: דיברתי עם אנשי השלטון המקומי והם מקבלים את הנוסח שקראתי, ואקרא אותו שוב למען הסר ספק: "לא יפעיל אדם ולא ירשה לאחר להפעיל מפוח עלים הגורם לרעש באזור מגורים.

דוד אזולאי: (ג) לענין תקנה זו, "מפוח עלים" – מכשיר ממונע המשמש לאיסוף עלים, לניקוי רחובות, חצרות וכיוצא באלה, באמצעות נשיפה של אוויר.

דוד אזולאי: " מקובל על השלטון המקומי.

כפיר כהן: כן, מקובל.

דוד אזולאי: אנחנו מתקדמים: לגבי הזיקוקים, אני שומע שיש נוסח מוסכם?

סטיליאן גלברג: עדין אין סיכום.

סטיליאן גלברג: היבואנים של הזיקוקים ביקשו לדעת איזה סוג של זיקוקים הם יכולים להביא כדי שמפלס הרעש יעמוד בדרישות לא ב-1000 מטר, מה שדרשנו בתקנות, אלא ב-300 מטר.

סטיליאן גלברג: אדוני קיבל את הנתון.

סטיליאן גלברג: מהנתונים שקיבלנו מהיבואנים עשינו חישוב של 1000 מטר.

סטיליאן גלברג: אם יש זיקוקים שיכולים לעמוד בדרישה, כפי שנמסר גם בפעם הקודמת אבל עכשיו, באופן פרטני עשינו את החישוב שזה 300 מטר, אז אנחנו נשנה שלגבי זיקוקים מסוג כזה וכזה - -

דוד אזולאי: אני רוצה להבין: כרגע אנחנו לא משנים את התקנות.

דוד אזולאי: רק ברגע שהם יביאו זיקוקים אחרים שיוכיחו לכם, אתם באים לוועדה ומתקנים את התקנות.

ירון מור: בענין הזה, מה שביקשנו זה לייצר את הזיקוקים לפי הדרישה.

ירון מור: נתנו לנו דרישה עכשיו במקום 121 דציבל ל-111 דציבל ממרחק של 15 מטר.

ירון מור: זה הנתון שעכשיו קיבלתי אותו.

ירון מור: אני מוכן, כיו"ר האיגוד, להכניס את זה בתקן הישראלי שמקביל לתקן האירופאי, שלא יוכנסו זיקוקים לארץ לשימוש באזורי מגורים שהם 300 מטר ומטה, זיקוקים שעוברים את ה-111 דציבל.

ירון מור: זה מה שרצינו כל הזמן, בכל הישיבות.

דוד אזולאי: אדוני, אם יש הסכמה - -

גלעד ארדן: השאלה אם כרגע המשרד מוכן לשנות את התקנות?

סטיליאן גלברג: כרגע לא.

דוד אזולאי: מה שאומר נציג המשרד להגנת הסביבה זה שהוא בא לקראתכם אבל כרגע התקנות יכנסו לפועל, ואם אתם תבואו בדין ודברים אתם, ותראו שיש לכם סוג אחר של זיקוקים שעומד בתקנים, יביאו לכאן לתיקון תקנות כמה שיותר מהר.

דוד אזולאי: נכון אדוני?

סטיליאן גלברג: נתוני מעבדה, לא דין ודברים.

גלעד ארדן: אבל עד אז לא יהיה אפשר להפעיל את הזיקוקים.

ירון מור: בסדר.

ירון מור: כרגע אנחנו נבוא למכון התקנים ונגיד להם: תכניסו את זה שאסור לייבא לארץ זיקוקים לשימוש כזה, ביותר מ-111 דציבל.

ירון מור: זה הכל.

דוד אזולאי: אדוני, בנושא הזה אנחנו אתכם.

דוד אזולאי: נעקוב אחרי זה.

דוד אזולאי: תודה רבה.

יהודה כהן: אני מנכ"ל התאחדות בעלי אולמות וגני אירועים.

יהודה כהן: גני אירועים לא היו מעורבים בנושא הזה.

דוד אזולאי: למה לא הייתם מעורבים?

דוד אזולאי: איפה הייתם עד היום?

דוד אזולאי: היו 5 דיונים.

יהודה כהן: התאחדות בעלי אולמות וגני אירועים מתנגדת לכל הפעלות הזיקוקים, במיוחד בתוך האולמות, דבר המסכן את הציבור.

יהודה כהן: חל איסור מוחלט להפעיל אותם, ומפעילים אותם בניגוד לחוק, ולכן, אנחנו מבקשים - -

דוד אזולאי: אדוני, אתה, כבעל אולם, יכול למנוע את זה.

דוד אזולאי: אני רוצה להגיד לך שכשעשיתי אירוע ובעל האירוע רצה שלא אעשה משהו, הוא עמד על זה שלא אעשה זאת.

יהודה כהן: הלוואי.

יהודה כהן: היו מקרים שאנשים נשרפו ונכוו.

יהודה כהן: יש תקנות.

דוד אזולאי: כולם עשו שמחות באולמות ואני בטוח שכל אחד רצה משהו ובעל האולם אמר לו: בשום אופן לא.

יהודה כהן: הוועדה לוקחת על עצמה את האחריות לפגוע באנשים ללא אחריות.

יהודה כהן: אנחנו דורשים בנושא הזה, יש סכנת נפשות.

יהודה כהן: הוועדה מחליטה לעשות שרירות בנושא הזה.

יהודה כהן: אני רוצה להביא ליושב ראש את דעת משרד הפנים בנושא הזה, את הנושא של כיבוי - -

גלעד ארדן: אני לא יודע אם קראת את התקנות שמונחות פה אבל הן קובעות שאסור להפעיל זיקוקים באזור מגורים.

גלעד ארדן: חוץ מזה שאתה, כבעל אולם, המקום הוא שלך, קניינך, ואתה יכול לאסור על הפעלת זיקוקים בשטח שלך והאחריות היא בהחלט עליך, אם אתה מאשר הפעלת זיקוקים.

יהודה כהן: על אנשים שלא רשאים לעשות את זה.

אמיר אליהו: מי שלא רשאי ועושה את זה, הוא עבריין.

יהודה כהן: אתם העבריינים.

דוד אזולאי: רבותי, אני חושב שבענין הזה הסיכומים מקובלים על כל הצדדים בנושא הזיקוקים ובנושא המפוחים.

דוד אזולאי: נשאר עוד סיכום אחד לפרוטוקול, שגם אותו אני רוצה להגיד, לגבי משרד הרווחה.

דוד אזולאי: אני מבקש ממנכ"ל משרד הרווחה ומהמשרד להגנת הסביבה לקיים דיונים בהקדם האפשרי ולהגיע להסכמות ולהבנות.

דוד אזולאי: אם יש חילוקי דעות שצריך לתקן, להביא לתיקון התקנות.

דוד אזולאי: יש התחייבות של המשרד להגנת הסביבה שיביאו לתיקון תקנות אצלנו כאן, בוועדה, בהקדם האפשרי.

דוד אזולאי: מקובל עליך, גברתי?

אודיה איפרגן: כן.

דוד אזולאי: אם כך, חבריי חברי הכנסת, אנחנו ניגשים להצבעה.

דוד אזולאי: אני מבקש מהיועץ המשפטי לעדכן אותנו לגבי השינויים בסיכום שלו.

גלעד ארדן: אנחנו מצביעים על הנוסח שמונח בפניכם, שהונח בתחילת הדיונים בתקנות האלה, בשינויים שאפרט עכשיו: לגבי תקנה 3 – לגבי מועדים שניתן לקיים בהם שמחות, החלטנו שיתווספו מוצאי שמחת תורה ול"ג בעומר.

גלעד ארדן: לגבי מערכת החינוך - הוחלט שתקנה 3א לא תלכו לפעילות חינוכית פורמאלית של קטינים במוסד חינוך.

גלעד ארדן: לגבי אירוע ציבורי – יוחלט כפי שהוחלט היום, כאמור, שיהיה אפשר לקיים את האירועים עד השעה 23 ובנוסף, יהיו עד 12 אירועים בשנה באישור ראש הרשות, עד 01:00 בלילה.

גלעד ארדן: לגבי תקנה 6 - סעיף קטן (ב) נמחק.

גלעד ארדן: לגבי תקנה 10א – מערכות אזעקה: לגבי רכבים חדשים, התקנה תחול חצי שנה מיום פרסום התקנות, כפי שהוצע בסעיף התחילה.

גלעד ארדן: לגבי רכבים ישנים, ידחו ל-6 שנים מיום פרסום התקנות.

איתן טימן: אני מנהל האגף החברתי קהילתי לתלמידים ונוער במשרד החינוך.

איתן טימן: באתי לפה להביא את אמירתנו כממונים על החינוך הבלתי פורמאלי בישראל תחת שר החינוך, ולבקש מכבוד היו"ר והחברים לראות אם אפשר למצוא איזה שהוא מוצא.

איתן טימן: אנחנו, למעשה, בתוך מוסדות החינוך מפעילים את החינוך הבלתי פורמאלי, שהוא החינוך לערכים שהיום, לפי כל המחקרים בעולם יחד עם ראשי הרשויות, בא למגר את האלימות.

איתן טימן: תחת החינוך הבלתי פורמאלי בישראל עומד כל טיפוח ההתנדבות, כל נושא המנהיגות הצעירה, כל נושא הסבלנות וסובלנות.

איתן טימן: כל טיפוח הערכים שהיום רואה אותם שר החינוך באותה חשיבות של הקניית ידע, נעשים באותה מסגרת באותן זירות.

איתן טימן: המסר שאנחנו מוציאים מפה לבני הנוער הוא מסר האומר באותו בית ספר באותן שעות, מה שאתה לומד מתמטיקה, אנגלית וספרות - החרגנו, מה שאתה לומד את הערכים - לא החרגנו.

איתן טימן: זה המסר הגרוע ביותר שלנו כאנשי חינוך לבני הנוער בישראל, ודיברנו על קטינים, על ילדים.

איתן טימן: כלומר, לא עשינו שום דבר.

איתן טימן: אנחנו באים לתנועות הנוער ואומרים להם: חבר'ה, אתה בשעון חורף, אתה רוצה שהילד ילך לתנועת הנוער, ההורה שולח אותו עד החשיכה ואתה אומר לו: אל תלך ואל תבוא כי תנועות הנוער מוחרגות כי הן מוסד חינוכי בלתי פורמאלי חוץ בית ספרי.

איתן טימן: מה אתה אומר לקייטנות?

איתן טימן: בקיץ מבקשים ראשי רשויות בחלקם לעשות אותם עד 5. גם פה אנחנו אומרים לאותן מערכות.

איתן טימן: אני אומר או שניתן עוד פעם למנכ"ל שלנו מול המשרד, אני מכיר את השר עצמו - -

דוד אזולאי: אדוני, אני רוצה להגיד לך, עם כל הכבוד, יש גבול לכל דבר.

דוד אזולאי: זה לא חינוכי וזה לא הוגן מה שאדוני עושה עכשיו.

דוד אזולאי: אנחנו עומדים בדקה ה-90, לפני ההצבעה, אדוני מציף נושא שכבר קיימו עליו דיונים, הגיעו עליו להסכמות ואדוני מבקש לפתוח את זה מחדש.

איתן טימן: לא, רק פעילות חינוכית.

איתן טימן: למה להגיד פורמאלית?

דוד אזולאי: אני מצטער, אני אל יכול להיענות לבקשתך וזה לא הוגן מצדך ולא צודק.

דוד אזולאי: אתה יושב פה קרוב לשעתיים ולא שמעתי ממך מילה בנושא הזה.

דוד אזולאי: כשאנחנו מגיעים לסיכומים אתה פתאום מרים אצבע.

דוד אזולאי: עד כאן.

גלעד ארדן: הבהרה לגבי סעיף 8, של הוספת תקנה 10(א).

גלעד ארדן: זה צריך להיות "במקום תקנה 10", כי תקנה 10 היא סותרת.

גלעד ארדן: בנוסף, נבהיר בהוראת המעבר שלגבי רכבים ישנים תחול תקנה 10 בנוסחה היום, כך שאנחנו מוחקים היום עד 6 שנים ואחרי 6 שנים תחול התקנה החדשה.

דוד אזולאי: תודה רבה.

דב חנין: אדוני היושב ראש, אני מתנצל שהגעתי רק בסוף הדיון.

דב חנין: אדוני, אני מציע שהמלים "הגורם לרעש" בתקנה 10(ב) ימחקו.

דב חנין: אני חושב שהויכוח פה הוא ויכוח ניסוחי.

דב חנין: אני לא רוצה שישתמע מהניסוח של התקנות כאילו שיש מפוח עלים שאיננו גורם לרעש.

דב חנין: אם בעתיד יומצא משהו חדש, שלא ידוע לנו עליו, שלא גורם לרעש, נדבר עליו.

דב חנין: מכיוון שלדעתי כל מפוח עלים גורם לרעש, הדבר הנכון הוא לא לאפשר את המפוחים האלה באזורי מגורים.

דב חנין: אם בעתיד יהיו מכשירים חדשים, נדון עליהם כשהם ייווצרו.

דוד אזולאי: תשאיר את זה כפי שסוכם פה, על דעת כולם.

דוד אזולאי: ניהלנו פה מספיק דין ודברים בין כל הגורמים, וזה למעשה הצעת הפשרה בין השלטון המקומי לבין השר, ולכן כיבדתי את הרצון שלהם.

דוד אזולאי: לכן, אבקש שנשאיר את זה כך.

דוד אזולאי: אם כך, אני מעמיד להצבעה את כל התקנות למניעת מפגעים (מניעת רעש) (תיקון), התש"ע-2010.

דוד אזולאי: מי בעד התקנות עם כל התיקונים שאמרנו עכשיו?

דוד אזולאי: בעד – 2     נגד –אין     נמנע – 1     לפיכך, התקנות הללו עברו, כפי שאמרנו כאן.

דוד אזולאי: לפני שאני נועל את הישיבה, אני רוצה להודות לאנשים שליוו את התקנות האלה.

דוד אזולאי: את עורכת הדין הדס פיקסלר מהמשרד להגנת הסביבה, את מירי, יועצת השר.

דוד אזולאי: כמובן את הצוות של המחלקה המשפטית של הכנסת, גלעד והראל.

דוד אזולאי: מזל טוב להראל לרגל נישואיו, הוא התחתן השבוע.

דוד אזולאי: תודה רבה ליפה, מנהלת הוועדה ולצוות הפרוטוקולים, שעושים את העבודה הכי טובה והכי שקטה.

דוד אזולאי: תודה לכולם.

דוד אזולאי: הישיבה נעולה.